39. Təşviş pozuntuları

İnsanın psixoloji durumunda baş verən dəyişikliklərdən biri də təşvişdir. Həyatda insanın üzləşdiyi qorxulu və təhlükəli vəziyyətlərə orqanizmin verdiyi psixi və fizioloji reaksiyaların cəmi təşviş adlandırılır.

► Təşvişi digər psixoloji pozuntulardan necə fərqləndirmək olar?
► Onun yaranmasına səbəb olan amillər hansılardır?
► Təşvişin müalicəsi üçün nələrə əməl etməliyik?

Təşvişin yaranma səbəbləri haqqında məlumat toplayın və təqdim edin.

Təşviş reaksiyaları çox tez-tez baş verən psixoloji dəyişikliklərdir. Bu insanın əmək fəaliyyətinə, sosial əlaqələrə, o cümlədən ailə münasibətlərinə mənfi təsir göstərir. Bu zaman insan real təhlükə kəsb etməyən vəziyyətdən çəkinməyə çalışır.

Təşviş pozuntularının yaranmasına gətirib çıxaran səbəblər:

1. Psixoloji faktorlar: • şəxsiyyətlərarası problemlər • yaxın adamın vəfatı • həddən artıq gərginlik • arzuolunmaz həyat şəraiti (işin itirilməsi, ağır maddi vəziyyət) • düzgün olmayan gündəlik rejim | 2. Bioloji faktorlar: • genetik meyillilik • somatik xəstəliklər, xüsusən endokrin pozuntular • müəyyən maddələrin (alkoqol daxil olmaqla), yaxud dərmanların qəbulu

Yavaş gedən depressiya, yaxud somatik xəstəliklər təşviş pozuntusunu artırır. Somatik narahatlıqla bağlı izahedilməz şikayətləri olan xəstələrdə bu cür pozuntulara tez-tez rast gəlinir. Pozuntular qadınlarda kişilərə nisbətən 2,5 dəfə çox baş verir. Vaxtında müalicə olunmazsa, bu, xroniki hal ala bilər.