Atmosfer* Yer səthindən yuxarı 100 kilometrlərlə sahəni tutur. Onun yuxarı sərhədi hələ tam dəqiqləşdirilməmişdir. Güman edilir ki, atmosferin qalınlığı 3000 km-dir. Atmosferin Yer səthindən 17 km hündürlükdə olan aşağı təbəqəsi troposfer* müxtəlif qazlardan və su buxarından ibarətdir. Troposferin üstündə stratosfer*, stratosferdə isə ozon təbəqəsi yerləşir. Ozon ekranı canlıları Günəşin ultrabənövşəyi şüalarından qoruyur.

Litosfer* 2 təbəqədən - yer qabığından və mantiyadan ibarətdir. Yer qabığının bünövrəsi bazalt qatı, onun üzərində qranit (okeanlarda qranit qatı yoxdur) və çökmə süxurlarından ibarətdir .

Hidrosfer* planetin su qatıdır. Hidrosferə bütün su hövzələri daxildir ki, o da Dünya okeanı adlandırılır. Müxtəlif su mənbələrini əhatə edən hidrosfer Yer kürəsinin təqribən 70,8%-ni təşkil edir.

Biosfer* planetin canlılar yaşayan hissəsidir. O, litosferin üst qatını, bütün hidrosferi, atmosferin aşağı hissəsini əhatə edir. Yer kürəsində həyatın əmələ gəlməsi ilə birgə biosfer əmələ gəlmiş və uzun sürən təkamül nəticəsində formalaşmışdır.

Müxtəlif orqanizmlərin yaşayışı üçün zəruri olan şəraitlə biosferin sərhədləri müəyyən edilir, yəni atmosferin təqribən 35 km hündürlüyü (burada bakteriya və göbələk sporlarına rast gəlinir) və litosferin 12 km dərinliyi (neft yataqları süxurlarında anaerob bakteriyalar yaşayır) biosferin yuxarı və aşağı hüdudları hesab edilir.

Yer səthindən yuxarı və aşağı getdikcə canlıların sayının məhdudlaşması səbəbini araşdırın. Nəticəni təqdim edin.