Hazırda dünya ciddi təhlükə qarşısındadır. Çünki təbii birliklərin çoxu məhv edilmiş, ətraf mühit - atmosfer, hidrosfer və torpaq çirklənmiş, torpaq sahələrinin bir çox hissəsi yararsız hala salınmışdır. Bu problemlərin aradan qaldırılmasında biologiya elminin aparıcı rol oynayacağı şübhəsizdir.

Biologiya elminin qanunauyğunluqlarına düzgün əməl edilməməsi bir sıra problemlərin yaranmasına səbəb olur. Bu problemlər xarakterinə görə aşağıdakı kimi qruplaşdırıla bilər:

Ətraf mühitın çirklənməsi ilə bağlı problemlər:
• eroziya, quraqlıq, su mənbələrinin çirklənməsi;
• meşə və çəmənliklərin azalması;
• bir çox növlərin yox olması və bioloji müxtəlifliyin azalması, bioloji tarazlığın pozulması;
• canlılardan plansız istifadə, saylarının azalması.
Sağlamlıqla bağlı problemlər:
• faydasız qidalardan istifadə və sağlamlıq problemləri;
• qohum evliliklər nəticəsində bir sıra xəstəliklərin artması;
• vaxtında müəyyən edilmədiyinə görə bəzi xəstəliklərin yeni nəsildə meydana çıxması.
İqtisadi problemlər:
• yararlı torpaqlardan düzgün istifadə edilməməsi və nəticədə məhsuldarlığın lazımi miqdarda olmaması.
Sosial problemlər:
• əhalinin şəhərlərə meyilliliyi;
• uşaqların sağlamlığına, fiziki və mənəvi inkişafına mənfi təsir göstərən sosial mühitin yaranması.

1. | Düzgün ifadələrin altından xətt çəkin. a) ekologiya/biocoğrafiya elmi növ müxtəlifliyini qoruyub saxlamağa çalışır; b) biotexnologiya elmi genləri dəyişdirə bilər/bilməz; c) gen mühəndisliyi biotexnologiyanın/biofiizikanın bir sahəsidir; d) bir orqanizmin genləri digər orqanizmlərə köçürülə bilər/bilməz.
2. | Biotexnologiyaya aid olanları seçin. • poliploidiya • gen mühəndisliyi • mutasiya • hüceyrə mühəndisliyi • orqan köçürülməsi • genlərin köçürülməsi
3. | Biotexnologiyanın nailiyyətlərinə dair araşdırma aparın və təqdimat hazırlayın.
4. | “Kosmik səyahətlər və biologiya” mövzusunda müzakirə aparın.